1.700 escolars de Carcaixent han passat per les activitats de foment lector de la Biblioteca
17 de Diciembre de 2019

Carcaixent

Durant este primer trimestre tot l’alumnat d’Infantil i Primària dels centres escolars de Carcaixent han visitat les instal·lacions de la Biblioteca Municipal per participar de les diferents iniciatives de foment de la lectura i formació d’usuaris que s’han dut a terme.

La primera activitat va tenir lloc al mes d’octubre amb "Espanta la por", un projecte iniciat per la biblioteca del Museu d'Etnologia de la Diputació al voltant de la festivitat de Tots Sants per posar en valor l'imaginari dels monstres valencians . L’alumnat de 2n, 3r i 4t de primària van poder apropar-se a les nostres tradicions amb l'espectacle de narració "El bagul dels monstres oblidats", de Rebombori cultural.

En estos moments s’estan duent a terme sessions de contes per als xiquets de 3, 4 i 5 anys i 1r. de primària per a tots els centres educatius de la localitat. De la mà d’Eva Andújar i El Gran Jordiet, els i les més menudes estan aprenent a aprofitar tots els recursos d'una biblioteca, utilitzant les històries com a fil conductor. Abans, En les últimes setmanes, va ser el torn de l'alumnat de 5é i 6é de tota la població per escoltar les narracions de "Contant dones" de la mà d'Almudena Francés, uns relats amb les dones com a protagonistes en diferents rols i papers.

En total, d'octubre a desembre més de 1700 escolars de 75  aules de Carcaixent han gaudit de sessions de contacontes a la biblioteca a través de les quals han pogut realitzar una aproximació diferent a la lectura i conèixer el funcionament de les instal·lacions municipals. A banda, durant tot l’any hi han sessions mensuals consolidades de contacontes per al públic de l'Escoleta Infantil (Conta'm un conte) i sessions de contes familiars públiques cada mes (Contes a l'amor de la biblioteca).